《寄范都厢》
宋代·林亦之

南去封题久不闻，北来数数听寒暄。
联镳太白三千首，击柝长安十二门。
飞观凌空天子国，轻帆半日女儿村。
渊明好趣柴桑近，官职高卑未要论。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。